AMATA วิ่ง 4% ลุ้นยอดขายพุ่ง ดันกำไรปี 65 โต 55% โบรกฯชูเป้า 23 บ.
AMATA วิ่ง 4% โบรกฯชี้กำไรปี 65 โตก้าวกระโดด 55% ลุ้นยอดขายเติบโต 10% ท่ามกลางสถานการณ์โควิดที่ปรับตัวดีขึ้น แนะ “ซื้อ” เป้า 23 บ.
21 ม.ค. 2565

ผู้สื่อข่าวรายงานว่าวันนี้ (21 ม.ค. 2565) ราคาหุ้น บริษัท อมตะ คอร์ปอเรชัน จำกัด (มหาชน) หรือ AMATA ณ เวลา 14:55 น. อยู่ที่ระดับ 21.80 บาท เพิ่มขึ้น 0.80 บาท หรือ 3.81% โดยทำจุดสูงสุดที่ 22.20 บาท และทำจุดต่ำสุดที่ 20.70 บาท ด้วยมูลค่าการซื้อขาย 524.73 ล้านบาท

บริษัทหลักทรัพย์ ดีบีเอส วิคเคอร์ส (ประเทศไทย) จำกัด ระบุในบทวิเคราะห์ (21 ม.ค. 2565) ว่า บริษัทฯ มียอดขายนิคมอุตสาหกรรมปี 2564 ที่แข็งแกร่งเป็นพื้นที่ 960 ไร่ สูงกว่าปี 2563 ที่ทำได้เพียง 212 ไร่ (1 rai = 0.4 acre) ดังนั้นยอดขายรอโอน (Backlog) จึงเติบโตก้าวกระโดดอย่างมาก ณ ปลายปี 2564 ข้อดีคือเป็นการรับประกันรายได้และกำไรสุทธิในอนาคตที่จะบันทึกเข้ามา
นอกจากนี้ทางทีมผู้บริหารวางเป้าไว้ว่า ยอดขายปีนี้จะเติบโตได้อย่างน้อยที่สุดเป็น 10% ท่ามกลางสถานการณ์โรคระบาดโควิด-19 ที่ปรับตัวดีขึ้น ซึ่งทางฝ่ายวิจัยคาดว่ากำไรปี 2565 จะเติบโตก้าวกระโดดถึง 55% จากงวดเดียวกันของปีก่อน เทียบกับปี 2564 ที่เป็นเพียงทรงตัว เทียบจากงวดเดียวกันของปีก่อน ยังคงคำแนะนำ “ซื้อ” ด้วยราคาพื้นฐาน 23 บาท